Document ID: 32011R0836

UREDBA KOMISIJE (EU) št. 836/2011
z dne 19. avgusta 2011
o spremembi Uredbe (ES) št. 333/2007 o določitvi metod vzorčenja in analitskih metod za uradni nadzor vsebnosti svinca, kadmija, živega srebra, anorganskega kositra, 3-MCPD in benzo(a)pirena v živilih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1) ter zlasti člena 11(4) Uredbe,
ob upoštevanju naslednjega:
(1)
Uredba Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v živilih (2) določa med drugim mejne vrednosti onesnaževala benzo[a]pirena.
(2)
Znanstveni odbor za onesnaževalce v prehranski verigi Evropske agencije za varnost hrane (EFSA) je 9. junija 2008 (3) sprejel mnenje o policikličnih aromatskih ogljikovodikih v živilih. EFSA je ugotovila, da benzo[a]piren ni primeren kazalnik prisotnosti policikličnih aromatskih ogljikovodikov (PAH) v živilih in da bi bil sistem štirih posebnih snovi ali osmih posebnih snovi najboljši kazalnik za PAH v živilih. EFSA je ugotovila tudi, da sistem osmih snovi ne bi zagotovil dosti večjo dodano vrednost v primerjavi s sistemom štirih snovi.
(3)
Zato je Uredba Komisije (EU) št 835/2011 (4) spremenila Uredbo (ES) št. 1881/2006, da bi določila najvišje vrednosti za vsoto štirih policikličnih aromatskih ogljikovodikov (benzo[a]pirena, benz[a]antracena, benzo[b]fluorantena in krizena).
(4)
Uredba Komisije (ES) št. 333/2007 (5) določa analitična izvedbena merila samo za benzo[a]piren. Zato je treba določiti analitična izvedbena merila za druge tri snovi, za katere so mejne vrednosti določene v Uredbi (ES) št. 1881/2006.
(5)
Referenčni laboratorij Evropske unije za policiklične aromatske ogljikovodike (EU-RL PAH) je v sodelovanju z nacionalnimi referenčnimi laboratoriji izvedel raziskavo med laboratoriji za uradni nadzor, da bi ocenil, katera analitična izvedbena merila bi bila lahko določena za benzo[a]piren, benz[a]antracen, benzo[b]fluoranten in krizen v ustreznih živilskih matricah. Rezultat te raziskave je povzel EU-RL PAH v poročilu o „Izvedbenih značilnostih analitskih metod za določanje štirih policikličnih aromatskih ogljikovodikov v živilih“ (6). Ugotovitve raziskave kažejo, da so analitična izvedbena merila, ki se zdaj uporabljajo za benzo[a]piren, prav tako primerna za ostale tri snovi.
(6)
Izkušnje, dobljene pri izvajanju Uredbe (ES) št. 333/2007, so pokazale možnost, da bi bile v nekaterih primerih sedanje določbe za vzorčenje neizvedljive ali bi vodile k nesprejemljivi gospodarski škodi za vzorčeni lot. Za take primere je treba dovoliti odstopanje od vzorčnih postopkov, pod pogojem, da vzorčenje ostane dovolj reprezentativno za vzorčeni lot ali sublot in da je uporabljeni postopek v celoti dokumentiran. Za vzorčenje na ravni trgovine na drobno je prožnost glede odstopanja od postopkov vzorčenja že obstajala. Določbe za vzorčenje na ravni trgovine na drobno je treba uskladiti s splošnimi postopki vzorčenja.
(7)
Podrobnejše določbe so potrebne glede materiala posod za vzorčenje, ko se jemljejo vzorci za analizo PAH. Izvršni organi na široko uporabljajo plastične posode, vendar te niso primerne za izvajanje vzorčenja za analizo PAH, saj ti materiali lahko spremenijo vsebino PAH.
(8)
Potrebna je pojasnitev glede nekaterih vidikov posebnih zahtev za analitske metode, zlasti zahtev glede uporabe izvedbenih meril in pristopa „ustreznost namenu“. Poleg tega je treba spremeniti prikaz preglednic z izvedbenimi merili, da bi bile bolj poenotene za vse analite.
(9)
Uredbo (ES) št. 333/2007 je zato treba ustrezno spremeniti. Ker sta Uredba (EU) št 835/2011 in ta uredba med seboj povezani, morata obe uredbi začeti veljati na isti datum.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa mu nista nasprotovala -
SPREJELA NASLEDNJO UREDBO:
Člen 1
Uredba (ES) št. 333/2007 se spremeni:
1.
naslov se nadomesti z naslednjim:
2.
člen 1(1) se nadomesti z naslednjim:
„1. Vzorčenje in analize za uradni nadzor vsebnosti svinca, kadmija, živega srebra, anorganskega kositra, 3-MCPD in policikličnih aromatskih ogljikovodikov (‚,PAH‘), navedene v oddelkih 3, 4 in 6 Priloge k Uredbi (ES) št. 1881/2006, se izvajajo v skladu s Prilogo k tej uredbi.“;
3.
Priloga se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od 1. septembra 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. avgusta 2011

Labels: 0
1
17
6